與神智師話別
作者：釋道潜
朝代：宋

paragraphs: 昔我年始壯，託身靈鷲峰。
主人大導師，鼓舞揚真風。
四方依絳帳，雜遝象與龍。
嗟余於此時，已識大士蹤。
紛紛論議場，頭角出群雄。
如何三十載，慧刃藏其鋒。
端居肄業地，了不爲世通。
邇獨念西湖，聿來將誰從。
情隨山水遠，興與魚鳥同。
平生方外姿，自在如冥鴻。
明朝復回首，飄洒一孤篷。